## Rješenje kojim se trgovačkom društvu Laguna Novigrad d.d., Novigrad odobrava Prospekt o izdavanju redovnih dionica na ime, privatnom ponudom, ukupne vrijednosti 40.700.000,00 kuna, pojedinačne nominalne vrijednosti 370,00 kuna po dionici

### NN 105/2006 (25.9.2006.), Rješenje kojim se trgovačkom društvu Laguna Novigrad d.d., Novigrad odobrava Prospekt o izdavanju redovnih dionica na ime, privatnom ponudom, ukupne vrijednosti 40.700.000,00 kuna, pojedinačne nominalne vrijednosti 370,00 kuna po dionici

# HRVATSKA AGENCIJA ZA NADZOR FINANCIJSKIH USLUGA

**2366**

Sukladno odredbama članka 15. stavak 1. točka 4. alineja 1. i članka 8. stavak
1. Zakona o Hrvatskoj agenciji za nadzor financijskih usluga (»Narodne novine«,
broj 140/05), članka 22. stavka 4. Zakona o tržištu vrijednosnih papira
(»Narodne novine«, broj 84/02, u daljnjem tekstu: Zakon)) a temeljem zahtjeva
trgovačkog društva LAGUNA NOVIGRAD d.d. Novigrad, Škverska b.b., za odobrenjem
Prospekta o izdavanju dionica privatnom ponudom, Uprava Hrvatske agencije za
nadzor financijskih usluga, na sjednici održanoj 14. rujna 2006. godine,
donijela je

## RJEŠENJE

### O ODOBRENJU PROSPEKTA O IZDAVANJU DIONICA PRIVATNOM PONUDOM

1. Trgovačkom društvu LAGUNA NOVIGRAD d.d. Novigrad, Škverska b.b., odobrava se
Prospekt o izdavanju redovnih dionica na ime, privatnom ponudom, ukupne
vrijednosti 40.700.000,00 kuna, pojedinačne nominalne vrijednosti 370,00 kuna po
dionici.
2. Ovo rješenje objavit će se u »Narodnim novinama«.

```
Obrazloženje
```

Trgovačko društvo LAGUNA NOVIGRAD d.d. Novigrad, Škverska b.b., (u daljnjem
tekstu: Društvo) podnijelo je 28. kolovoza 2006. godine Hrvatskoj agenciji za
nadzor financijskih usluga zahtjev za odobrenje Prospekta o izdavanju dionica
privatnom ponudom te priloge sukladno Zakonu i Pravilniku o sadržaju zahtjeva i
prilozima za odobrenje prospekta i skraćenom prospektu (»Narodne novine«, broj
118/03, dalje: Pravilnik). Nadalje, 11. rujna 2006. godine Društvo je izvršilo
izmjenu i dopunu zahtjeva i Prospekta sukladno odredbama Zakona te Pravilnika od
kada se zahtjev za odobrenje objavljivanja prospekta o izdavanju dionica
privatnom ponudom smatra urednim.
U provedenom postupku po zahtjevu utvrđeno je da je 31. srpnja 2006. godine,
Glavna skupština Društva donijela Odluku o povećanju temeljnog kapitala Društva
izdavanjem novih dionica privatnom ponudom.
Sukladno navedenoj Odluci Glavne skupštine Društva temeljni kapital Društva
povećat će s nominalnog iznosa od 119.432.300,00 kn za nominalni iznos od
40.700.000,00 kn na ukupni nominalni iznos od 160.132.300,00 kuna, i to
izdavanjem 110.000 novih redovnih dionica na ime, svaka u nominalnoj vrijednosti
od po 370,00 kuna, uplatom u novcu.
Pravo upisa i uplate dionica predmetnog izdanja imaju postojeći dioničari
Društva, evidentirani u Registru dionica kod Središnje depozitarne agencije na
dan 21. lipnja 2006. godine, te će sukladno odredbi članka 308. stavak 1. Zakona
o trgovačkim društvima imati pravo upisati onaj broj dionica koji odgovaraju
njihovim udjelima u dosadašnjem temeljnom kapitalu.
Rok za upis i uplatu dionica predmetnog izdanja je 14 dana i počinje teći prvog
radnog dana od dostave Prospekta dioničarima, a predmetno izdanje dionica
smatrat će se uspješnim ukoliko u navedenom roku bude upisano i uplaćeno 90%
izdanja dionica.
Nadalje je utvrđeno da je Društvo uplatilo naknadu i administrativnu pristojbu
sukladno Pravilniku o vrsti i visini naknada i administrativnih pristojba
Hrvatske agencije za nadzor financijskih usluga (»Narodne novine« broj 45/06).
Ocjenjujući gore navedeno činjenično stanje, Agencija utvrđuje da su uz zahtjev
za odobrenje prospekta o izdavanju dionica Društva, privatnom ponudom, od 28.
kolovoza 2006. godine, priloženi svi prilozi propisani Zakonom i Pravilnikom te
da podneseni Prospekt sadrži sve podatke u skladu s odredbom članka 21. Zakona.
Kako su ispunjeni uvjeti za odobrenje podnesenog Prospekta, sukladno odredbi
članka 22. stavka 4. Zakona, valjalo je riješiti kao u izreci.
Sukladno odredbama članka 8. stavka 3. Zakona o Hrvatskoj agenciji za nadzor
financijskih usluga (»Narodne novine« br. 140/05), ovo Rješenje objavljuje se u
«Narodnim novinama».

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-450-08/06-11/26
Urbroj: 326-111/06-4
Zagreb, 14. rujna 2006.

Predsjednik Uprave
**Ante Samodol**, v. r.

Rješenje, NN 105/2006-2366
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)